b"\n_START_ARTICLE_\nLiburnij\xc5\xa1\xc4\x8dina\n_START_SECTION_\nZna\xc4\x8dilnosti\n_START_PARAGRAPH_\nLiburnij\xc5\xa1\xc4\x8dina je indoevropski jezik kentumske oblike. Zaradi zgoraj navedenih razlik v onomasti\xc4\x8dnih virih se pojavlja ve\xc4\x8d domnev glede zna\xc4\x8dilnosti liburnij\xc5\xa1\xc4\x8dine in njene jezikoslovne uvrstitve._NEWLINE_Na podlagi ugotovljenih podobnosti G. Alf\xc3\xb6ldy Liburne in Histre jezikovno uvr\xc5\xa1\xc4\x8da k severnojadranskim Venetom, medtem ko J. Untermann k Venetom pri\xc5\xa1teva zgolj Liburne na vzhodni obali Istre. R. Kati\xc4\x8di\xc4\x87 je Liburne sprva uvr\xc5\xa1\xc4\x8dal v severnojadransko jezikovno obmo\xc4\x8dje, nato pa jih opredelil kot jezikovno povsem lo\xc4\x8den etnos. S. \xc4\x8ca\xc4\x8de opozarja, da je zaradi skromnih virov te\xc5\xbeko jasno opredeliti, ali so bili Liburni jezikovno sorodnej\xc5\xa1i s severnojadranskimi ljudstvi ali pa z Japodi in Dalmati._NEWLINE_V etni\xc4\x8dnem in kulturnem smislu so se Liburni precej razlikovali od Histrov in Venetov, kar je v arheolo\xc5\xa1kem smislu zlasti mogo\xc4\x8de ugotoviti na podlagi na\xc4\x8dinov pokopavanja, kjer je najve\xc4\x8d podobnosti z Dalmati. Liburni so imeli tudi mo\xc4\x8dan predindoevropski substrat, ki je zlasti o\xc4\x8diten v socialnih odnosih, to dejstvo pa je mogo\xc4\x8de pripisati njihovemu lo\xc4\x8denemu kulturnemu razvoju, ozemeljski izoliranosti ter vsrkavanju substratnih ljudstev in zna\xc4\x8dilnosti._NEWLINE_Uvrstitev liburnij\xc5\xa1\xc4\x8dine k venet\xc5\xa1\xc4\x8dini temelji predvsem na liburnijskih imenih. Zlasti osebna imena ka\xc5\xbeejo velike podobnosti z venetskimi. V obeh jezikih se pojavljajo podobna imena s skupnimi koreni, kot so Vols-, Volt- in Host- (<ie. *ghos-ti-, 'tujec, gost'), in skupnimi kon\xc4\x8dnicami, kot so -icus in -ocus._NEWLINE_Po teh elementih se liburnijska in venetska imena razlikujejo od ilirskih, vendar s tem \xc5\xa1e ni izklju\xc4\x8dena mo\xc5\xbenost, da so bili venet\xc5\xa1\xc4\x8dina, liburnij\xc5\xa1\xc4\x8dina in ilir\xc5\xa1\xc4\x8dina sorodni jeziki v okviru indoevropske jezikovne dru\xc5\xbeine._NEWLINE_Rimljani so si leta 35 pr. n. \xc5\xa1t. podjarmili Liburne, ki so se nato zgodaj jezikovno asimilirali in prevzeli latin\xc5\xa1\xc4\x8dino, liburnij\xc5\xa1\xc4\x8dina pa je tako postopno izumrla."